आन्तरिक पर्यटकको रोजाइमा ढकेरी पार्क
बाँकेको राप्तीसोनारी गाउँपालिका –९ ढकेरीमा अवस्थित वनस्पति उद्यान पछिल्लो समय आन्तरिक र बाह्य पर्यटकको रोजाइमा पर्न थालेको छ ।
गोविन्द शर्मा बाँके, बैशाख ३ गते । बाँकेको राप्तीसोनारी गाउँपालिका –९ ढकेरीमा अवस्थित वनस्पति उद्यान पछिल्लो समय आन्तरिक र बाह्य पर्यटकको रोजाइमा पर्न थालेको छ । विभिन्न प्रजातिका फुलहरू ढकमक्क फुलेका कारण पछिल्लो समय पार्कमा आउने र टिकटक बनाउनेहरूको सङ्ख्या दिनप्रतिदिन बढ्न थालेको छ ।  ढकेरी वनस्पति उद्यानका सहायक वैज्ञानिक अधिकृत रामकृष्ण भण्डारीका अनुसार नयाँ वर्ष २०८० को पहिलो दिन वैशाख १ गते करिब एक हजार जनाले पार्कको अवलोकन गरेका छन् । “सामाजिक सञ्जाल टिकटक बनाउनकै लागि दाङ, बर्दियालगायतका जिल्लाबाट समेत पर्यटकहरू आउनेगरेका छन्” सहायक वैज्ञानिक अधिकृत भण्डारीले भन्नुभयो, “अहिले ढकेरी पार्क आकर्षक र रोमाञ्चक पनि भएको छ ।” अन्य समयमा सार्वजनिक बिदाको दिनमा २०० जनासम्म आउने, पार्कमा सामान्य दिनमा दैनिक २० देखि ५० जनासम्म आउनेगरेका छन् ।नयाँ वर्षको दिनमा खजुराबाट पार्क घुम्न आउनुभएका देवबहादुर बिसीले सुन्दर पार्कभित्र प्रवेश गर्दा मनै आनन्दित भएको अनुभूति भएको बताउनुभयो । “चारैतिर फूलको पार्क भएका कारण यहाँ आएर घुम्न एकदमै आनन्ददायक छ” बिसीले भन्नुभयो, “पहाडको नजिकै भएका कारण गर्मी समयमा शीतलताको पनि अनुभूति हुनेगरेको छ ।”पार्कभित्र विभिन्न थरिका फुलहरूले यतिबेला चारैतिर रङ्गिएको छ । पार्कभित्र विभिन्न प्रजातिका फूलसहित करिब चारसय प्रजातिका अन्य वनस्पति रहेका छन् । पार्कभित्र चेरी, डालिया, पिटुनियालगायतका बहुबर्षीय र मौसमी फूलहरू छन् । पार्कमा अध्ययनका लागि काठमाडौं, पोखरालगायतका विद्यार्थी आउनेगरेका छन् । ढकेरी पार्कले वनस्पतिहरूको सङ्कलन, पहिचान र  संरक्षणको क्षेत्रमा काम गर्दैआएको छ । ढकेरी पार्क अवलोकनका लागि भारतीय पर्यटक समेत आउनेगरेका छन् । 